Vráskavec obrovský

Vráskavec obrovský (iné názvy: vráskavec ozrutný; ľudové názvy: modrá veľryba, Sibbaldova veľryba; lat. Balaenoptera musculus alebo Sibbaldus musculus) je druh veľryby z čeľade vráskavcovité (Balaenopteridae). Je to najväčší súčasný žijúci živočích a podľa doterajších informácií aj najväčší živočích vôbec, aspoň z hľadiska hmotnosti. Dĺžkou ho však predčilo niekoľko rodov sauropodných dinosaurov.

Taxonómia 
Existuje pravdepodobne päť poddruhov:
 Balaenoptera musculus musculus – severný Atlantik a severný Pacifik
 Balaenoptera musculus indica – severný Indický oceán, sporný poddruh
 Balaenoptera musculus intermedia – Antarktída
 Balaenoptera musculus brevicauda – trpasličia, južná pologuľa a severný Indický oceán
 Balaenoptera musculus chilensis – Čile

Vo voľnej prírode existujú aj krížence s vráskavcom myšokom (Balaenoptera physalus).

Opis 
Jedince na južnej pologuli sú všeobecne väčšie ako na severnej. Samice sú väčšie ako samce. Dĺžka tela dosahuje až okolo 30 metrov (rekordný jedinec meral do 32,6 m) a hmotnosť od 50 do 150 ton (rekordná samica z 1947 vážila 190 t). Je najťažším živočíchom všetkých čias. Spoľahlivo najdlhší doložený dnes známy dinosaurus rodu Supersaurus meral na dĺžku zhruba 32-35 metrov, bol teda mierne dlhší (avšak podstatne ľahší, hmotnosť predstavovala asi 40 ton).

Hmotnosť jazyka sa približne rovná hmotnosti dospelého slona (až 2,9 tony).

Vráskavec má prúdnicový tvar tela s hlavou tvaru písmena U. Vie plávať rýchlosťou až 20 uzlov (37 km/h) a radí sa tak medzi najrýchlejšie morské živočíchy.

Ekológia 

Živí sa krilom. Jeden vráskavec obrovský zje každý deň odhadom asi 40 miliónov týchto drobných kôrovcov, čo zodpovedá približne 4 tonám krilu.

Iné projekty

Referencie 

Balaenopteridae
Ohrozené druhy